Na temelju članaka 58. i 118. Zakona o odgoju i obrazovanju u osnovnoj i srednjoj školi ( NN broj 87/08) i članaka 128. Statuta Srednje škole Čazma klasa: 003-05/2008-01/2, urbroj: 2110/01-07/1-2008-5 od 30.12.2008. godine, Školski odbor u suradnji sa Nastavničkim vijećem Srednje škole Čazma na sjednici održanoj 15.9.2009. godine donosi

O D L U K U

### O KUĆNOM REDU

## OPĆE ODREDBE

I.

Ovom odlukom uređuje se kućni red u Srednjoj školi Čazma (u daljem tekstu: **Škola**).

II.

Kućnim se redom u Školi:

1. utvrđuju pravila i obveze ponašanja u Školi, unutarnjem i vanjskom prostoru
2. utvrđuju pravila međusobnih odnosa učenika
3. utvrđuju pravila međusobnih odnosa učenika i radnika
4. utvrđuje radno vrijeme
5. utvrđuju pravila sigurnosti i zaštite od socijalno neprihvatljivih oblika ponašanja, diskriminacije, neprijateljstva i nasilja
6. utvrđuje način postupanja prema imovini.

III.

Ova odluka odnosi se na sve osobe za vrijeme njihova boravka u školskim prostorima.

IV.

S odredbama ove odluke razrednici su dužni upoznati učenike i njihove roditelje odnosno skrbnike.

## PRAVILA I OBVEZE PONAŠANJA U ŠKOLI, UNUTARNJEM I VANJSKOM PROSTORU

V.

Učenici, radnici Škole te druge osobe mogu boraviti u prostoru Škole tijekom radnog vremena Škole.

VI.

U prostoru Škole zabranjeno je:

* pušenje
* nošenje oružja
* pisanje po zidovima i inventaru Škole
* bacanje papira, žvakaćih guma i sl. izvan koševa za otpatke
* unošenje i konzumiranje alkohola i narkotičnih sredstava
* unošenje sredstava, opreme i uređaja koji mogu izazvati požar ili eksploziju
* igranje igara na sreću i sve vrste kartanja
* snimanje aktivnosti korištenjem elektroničkih sredstava bilo koje vrste ,osim u slučaju kada to snimanje vodi i dozvoli razrednik ili predmetni nastavnik
* unošenje tiskovina nepoćudnog sadržaja.

Učenici ne smiju bez odobrenja ravnatelja dovoditi u Školu strane osobe.

Svim osobama zabranjeno je dovoditi životinje u prostorije i okoliš Škole.

Dužnost je radnika, učenika i drugih osoba koje borave u Školi, skrbiti se o imovini Škole prema načelu dobrog gospodara.

VII.

Radnici i učenici Škole dužni su se kulturno odnositi prema roditeljima i drugim osobama koje borave u Školi.

VIII.

Učenici mogu boraviti u Školi u vrijeme određeno za nastavu i ostale oblike odgojno-

-obrazovnog rada.

Učenik je dužan doći u Školu najkasnije pet minuta prije početka nastave, a napustiti Školu najkasnije 15 minuta nakon završetka školskih obveza.

IX.

Učenik je dužan:

- uljudno se odnositi prema nastavnicima i drugim radnicima Škole

* kulturno se ponašati za vrijeme boravka u Školi i izvan nje
* održavati čistima i urednima prostore Škole
* dolaziti uredan u Školu
* nakon dolaska u Školu odjevne predmete i osobne stvari odložiti na mjesto određeno za tu namjenu
* mirno ući u učionicu prije početka nastave i pripremiti se za rad
* u slučaju kašnjenja javiti se dežurnom nastavniku ili učeniku

X.

Na znak za početak nastave učenici su obvezni biti na svojim mjestima i pripremiti pribor za rad.

Učenik može svoje mjesto rada promijeniti samo uz dopuštenje razrednika.

U kabinet učenici trebaju ući zajedno s nastavnikom.

XI.

Učenici koji su zakasnili na nastavu, trebaju tiho ući u učionicu i ispričati se nastavniku.

Svako kašnjenje učenika na nastavu nastavnik je dužan evidentirati.

XII.

Tijekom nastave učenici ne smiju razgovarati, šaptati, dovikivati se, prepirati i šetati po razredu. Učenik koji želi nešto pitati ili priopćiti, treba svoju namjeru pokazati dizanjem ruke. Učenik kojega je nastavnik prozvao, dužan je ustati.

XIII.

Za vrijeme održavanja nastave učenik ne smije koristiti mobitel, walkman i druge slične aparate.

XIV.

Učenici imaju pravo na veliki odmor i male odmore između nastavnih sati. Mali odmor traje pet minuta, a veliki odmor 15 minuta.

XV.

U razrednom odjelu tjedno se određuju dva redara.

Redari:

* dolaze 15 minuta prije početka nastave, pregledaju učionicu i o uočenim nepravilnostima ili oštećenjima izvješćuju dežurnog nastavnika
* pripremaju učionicu za nastavu, brišu ploču i donose prema potrebi nastavna sredstva i pomagala
* izvješćuju dežurnog nastavnika o nenazočnosti predmetnog nastavnika na nastavi
* prijavljuju nastavnicima početkom svakoga nastavnog sata nenazočne učenike
* izvješćuju o nađenim predmetima nastavnika, a predmete (knjige, bilježnice, olovke, odjeću, nakit i sl.) odnose pedagogu
* nakon završetka nastave posljednji napuštaju učionicu uz prethodnu provjeru ispravnosti učionice, oštećenja zidova, klupa, stolaca i ostaloga inventara te o uočenim oštećenjima izvješćuju dežurnog nastavnika ili tajnika.

XVI.

Za vrijeme odmora jedan od redara obvezno mora biti u učionici i održavati red.

Svakog učenika koji se ne pridržava reda, redar je ovlašten prijaviti dežurnom nastavniku.

Učenici su odgovorni za štetu koju učine na imovini Škole prema općim propisima obveznog prava.

XVII.

Redare iz točke 15.ove odluke određuje razrednik prema abecednom redu.

1. **PRAVILA MEĐUSOBNIH ODNOSA UČENIKA**

XVIII.

U međusobnim odnosima učenici:

* + trebaju pružati pomoć drugim učenicima Škole
  + dužni su omogućiti drugim učenicima da iznose svoje mišljenje
  + ne smiju ometati druge učenike u učenju i praćenju nastave
  + mogu predlagati osnivanje učeničkih udruga
  + trebaju poštovati i njegovati spolnu ravnopravnost
  + moguustrojavati razne oblike kulturno-umjetničkih, športskih i drugih sadržaja

XIX

Međusobne sporove učenici ne smiju rješavati svađom i fizičkim obračunom, uvrjedama, širenjem neistina i sl.

U slučaju međusobnog spora učenici su dužni zatražiti pomoć razrednika ili dežurnog nastavnika.

1. **PRAVILA MEĐUSOBNIH ODNOSA UČENIKA I RADNIKA ŠKOLE**

XX.

Učenici su dužni uljudno i s poštovanjem se odnositi prema nastavnicima i drugim radnicima Škole.

Učenici su dužni ustajanjem pozdraviti osobu koja ulazi u učionicu za vrijeme nastavnog sata.

XXI.

Kod ulaska u učionicu ili drugi prostor u kojemu se tada održava nastava, učenik prvo treba pokucati, a zatim tiho ući i priopćiti nastavniku razlog dolaska. Zadaću zbog koje je došao, može obaviti uz odobrenje nastavnika.

XXII.

Imenik učenika i dnevnik rada na nastavu i s nastave mogu nositi samo nastavnici. Učenicima nije dopušteno nositi na nastavu i s nastave dnevnik rada i imenik učenika.

Nikome nije dopušteno iznošenje imenika učenika i dnevnika rada izvan Škole.

XXIII.

Nastavnik ne smije za vrijeme nastave narediti učeniku da izađe iz učionice.

Zabranjeno je kažnjavanje učenika udaljavanjem s nastave.

1. **RADNO VRIJEME**

XXIV.

Radnici su dužni dolaziti na posao i odlaziti s posla prema rasporedu radnog vremena. Način evidencije nazočnosti na radu određuje ravnatelj.

XXV.

Roditelji mogu razgovarati s nastavnicima Škole u dane primanja roditelja ili u vrijeme koje odredi razrednik odnosno predmetni nastavnik.

XXVI.

Raspored radnog vremena ravnatelja, pedagoga te stručnih službi Škole u svezi s prijemom stranaka obvezno se ističe na ulaznim vratima Škole.

1. **PRAVILA SIGURNOSTI I ZAŠTITE OD SOCIJALNO NEPRIHVATLJIVIH OBLIKA PONAŠANJA, DISKRIMINACIJE, NEPRIJATELJSTVA I NASILJA**

XXVII.

U Školi za vrijeme rada dežuraju nastavnici i učenici.

Raspored i obveze dežurnih nastavnika određuje ravnatelj, a raspored dežurstva učenika pedagoginja Škole.

Raspored dežurstava objavljuje se na oglasnoj ploči Škole.

XXVIII.

Dežurni učenik:

* odobrava ulazak u Školu roditeljima, skrbnicima i drugim osobama i o tome vodi evidenciju
* daje potrebite obavijesti građanima.

XXIX.

Dežurni vodi knjigu dežurstva.

U knjigu dežurstva upisuju se podatci koje odredi ravnatelj.

XXX.

U Školi je svakome zabranjeno izražavanje diskriminacije na osnovi rase ili etničke pripadnosti ili boje kože, spola, jezika, vjere, političkog ili drugog uvjerenja, nacionalnog ili socijalnog podrijetla, imovnog stanja, članstva u građanskim udrugama, obrazovanja, društvenog položaja, bračnog ili obiteljskog statusa, dobi, zdravstvenog stanja, invaliditeta, izražavanja ili spolne orijentacije.

XXXI.

U Školi je zabranjen svaki oblik nasilja, izražavanja neprijateljstva, nesnošljivosti i drugoga neprimjerenog ponašanja.

Svatko je dužan upozoriti osobu koja protupravnim činjenjem krši zabranu iz stavka 1. ovoga članka.

Od osobe koja i nakon upozorenja iz stavka 2. ovoga članka nastavi s kršenjem zabrane iz stavka 1. ovoga članka, treba zatražiti da se udalji iz prostora u kojoj boravi većina zaposlenika.

**POSTUPANJE PREMA IMOVINI**

XXXII.

Radnici i učenici moraju se racionalno koristiti sredstvima Škole koja su im stavljena na raspolaganje.

Svaki uočeni kvar na instalacijama električne struje, plina ili vodovoda, grijanja ili drugi kvar radnici i učenici obvezni su prijaviti ravnatelju ili tajniku.

XXXIII.

Nakon isteka radnog vremena radnici su dužni uredno pospremiti radne materijale, zatvoriti prozore, isključiti električne aparate i zaključati radne prostorije.

XXXIV.

Učenici su dužni čuvati udžbenike i druga obrazovna i nastavna sredstva, a knjige posuđene u knjižnici pravodobno neoštećene vratiti.

XXXV.

Kod napuštanja školskog prostora radnici i učenici trebaju ponijeti svoje stvari.

Škola nije odgovorna za nestanak stvari osoba iz stavka 1. ove točke tijekom njihova boravka u školskom prostoru.

XXXVI.

Radnici Škole i druge osobe koje u Školi borave odgovorne su za štetu koju učine na imovini Škole prema Zakonu o obveznim odnosima.

1. **PRIJELAZNE I ZAVRŠNE ODREDBE**

XXXVII.

Stupanjem na snagu ove odluke prestaje važiti Pravilnik o školskom redu klasa: 003-05/2006-01/3, urbroj: 2110/01-07/1-2006-1 od 29.9.2006. godine.

XXXVIII.

Ova odluka stupa na snagu danom objavljivanja na oglasnoj ploči Škole.

**PREDSJEDNICA ŠKOLSKOG ODBORA**

Renata Špehar, prof.

Odluka o školskom redu objavljena na oglasnoj ploči dana 16.9.2009. godine.

**RAVNATELJ**

Kralj Željko prof.

KLASA: 003-05/09-01/3

URBROJ: 2110/01-07/1-09-1

Čazma, 16.9.2009.